Иван Ковач (правник)

**Иван Ковач**, *2. юн 1912,  Зарѣча (Alsókaraszló), жупа Угоча, Мадярске кральовство (днесь Украина) – †2. новембер 2002,  Кошицѣ, Словакия — русинскый правник, политик, педагог.
## Биография
### Предвойнова доба
Абсолвовав русску реалну гимназию в Мукачовѣ (1930), пак учив ся на правничой, филологичной и богословской факултах Карловой универзиты в Празѣ, универзитах в Познани, Пейчу и Будапештѣ. В штудентскых роках быв предсѣдником «Центрального Союза подкарпаторусских студентов» в Празѣ, членом проводу «Союза русской молодежи Карпатской Руси». В серединѣ  редаговав и выдавав новинку «Нашъ Карпаторусскій голосъ».  В часѣ чехословацкой кризы 1938 быв членом «Центральной Русской Народной Рады» (ЦРНР) в Ужгородѣ, выступовав за право Подкарпатской Руси на автономию, но и за цѣлостность и независимость Чехословакии. В первой автономной владѣ Подкарпатской Руси достав уряд секретаря министра Стефана Фенцика.
### В часѣ войны
Роспад Чехословакии и занятя Подкарпатской Руси мадярскым войском были про И.&nbsp;Ковача особнов трагедиов. Мадярска влада го квалификовала як политично несполягливого, а дала го под полицийный дозор. По нападѣ Нацистичной Германии на СССР и вступѣ до бойох мадярского войска быв интернованый и посланый до працовного табора. Погыбель 1. ай 2. мадярской армады в Сталинградской битцѣ заставили владу выголосити тоталну мобилизацию, при котрой брали до войска ай несполягливых. В яри 1943 быв посланый на фронт ай И.&nbsp;Ковач. В року 1944 организовав дезертерство групы воякох русинской народности, быв прозрадженый и грозила му кара смерти. Живот му захранив лем скорый прорыв совѣтского войска на мадярску територию по наглом выходѣ Румынии з войны. Од септембра 1944 наступив товмачом при штабѣ 2. Украинского фронту, а з ним дошов до Вѣдня. В януарѣ 1945 дочасна мадярска влада при згодѣ Союзницкой контролной комисии про Мадярщину под предсѣдництвом маршала Ворошилова выйменовала го за мандатора Червеного креста про репатриацию мадярскых подданых з нѣмецкых концентрачных лагрох в Пражской мисии Червеного креста. По войнѣ оптовав про чехословацке подданство и зостав в Празѣ.
### Повойнова доба
Вернув ся ку организации карпаторусского штудентского двиганя. Инициовав выданя штудентской новинкы «Звезда», литературного часописа «Костер», створив «Фонд стипендий для карпаторусских студентов», быв активный участник приготовлѣня и выданя енциклопедичного алманаха «Пряшевщина». По комунистичном переворотѣ в Чехословакии (фебруар 1948) быв арештованый з фалшивым заскаржѣньом з организации и участи в профашистичной организации Подкарпатской Руси под проводом С.&nbsp;Фенцика. В року 1949 быв переданый совѣтскым бериевскым органам беспекы, котры его, чехословацкого подданого, через Вѣдень, Будапешт, Чоп противозаконно вывезли до СССР, де быв засудженый на 10 рокы лагрох ГУЛАГа. Наконець, 10. септембра 1956, при хрущовском помягку, кауза была зрушена, быв одпущеный до Чехословакии, де го ещи за рок держали в арештѣ.
### Сучасность
По выслободжѣню преподавав русскый язык на универзитѣ Павла Йозефа Шафарика в Кошицях, за 25 рокы быв на челѣ тамошного «Русского клуба», быв организатором каждорочных пушкинскых фестивалох поезии. В  остро полемизовав зоз пряшовскыма украинизаторами Русинох. Написав споминкы «О днях былых», але в комунистичной добѣ не мож было их публиковати, та были прешмугльованы до США ай уложены во фондѣ «Всероссийской Мемуарной Библиотеки» А.&nbsp;Солженицына. Умер в Кошицях, Словакия, 2. новембра 2002.

## Жерела и одказы
* 
* '''Русинскый календарь''' (юн)
* 

## Референции

Катеґорія:Педаґоґы
Катеґорія:Русиньскы правници
Катеґорія:Русиньскы політіци